Príloha č. 8 – Jednotný tarifný systém

**Jednotný tarifný systém**

Zavádza sa jednotný tarifný systém.

Cestovné definované v rámci tohto tarifného systému sa bude uplatňovať iba v prípadoch, ak cestujúci v rámci jednej cesty využije prepravné služby realizované viacerými dopravcami, s ktorými má objednávateľ uzatvorenú Zmluvu o dopravných službách vo verejnom záujme. Tzn. pri jednej ceste realizovanej s využitím dvoch a viacerých dopravcov, cestovné bude stanovené ako globálne, nie ako lomené.

Rozúčtovanie takto získaných tržieb z cestovného medzi zúčastnenými dopravcami bude realizované pomerovo na základe precestovanej vzdialenosti. Spôsob rozúčtovania (až do vzniku clearingového centra zriadeného objednávateľom) bude dohodnutý medzi dopravcami.

Predmetom jednotného tarifného systému sú nasledovné druhy cestovného:

* Základné cestovné (okrem dopravných služieb vykonávaných na Tatranských elektrických železniciach (TEŽ) a Ozubnicovej železnici (OŽ))
* Osobitné cestovné jednorazové pre: deti od 6. roku veku do dovŕšenia 15. roku veku; žiakov základných škôl, stredných škôl a študentov vysokých škôl; držiteľov preukazov ŤZP, občanov nad 70 rokov a pre rodičov alebo iných zákonných zástupcov na návštevy detí s telesným, mentálnym alebo zmyslovým postihnutím a na návštevy detí v zariadeniach sociálnoprávnej ochrany detí a sociálnej kurately podľa príslušného výnosu Dopravného úradu (pôvodného Úradu pre reguláciu železničnej dopravy) o regulácii cestovného v železničnej doprave.

Výška cestovného v rámci jednotného tarifného systému je daná nasledovne:

P = PKM, kde

P – výška cestovného pre cestujúceho (bez príplatkov a zliav);

PKM – výška príslušného regulovaného cestovného (základného alebo osobitného) podľa tarifnej vzdialenosti podľa príslušného výnosu Dopravného úradu o regulácii cestovného v železničnej doprave za celú precestovanú vzdialenosť v rámci jednej cesty

Na základe vzájomnej dohody dopravcov môže byť cestujúcemu ponúknuté cestovné vo výške nedosahujúcej vyššie uvedené hodnoty cestovného, avšak bez nároku na zvýšenie úhrady zo strany objednávateľa.